O publichìn chi sot un test scrit tal 2012 dai nestri socis Sandri Pian e Michele Calligaris.
Il “Grande Friuli” no nus plâs, miôr chel di simpri.
Al è di un pôc di timp che sui gjornâi e tai discors di cualchi sorestant di chenti si sintin a nomenâ dôs peraulis gnovis: “Grande Friuli”.
Ce dal diaul isal po?
Une sorte di clon de “Grande Serbia”, ma raventât cualchi centenâr di miis plui a tramontan?
La robe no nase di bon, anzit, e puce di frait…e no pôc! …come chei che le doprin no par fâ i interès dal Friûl ma par fâi dam.
L’adietîf “Grande” al sburte une idee di Friûl e, soredut, di Popul furlan imperialist, cu la sclope a muse, pront a la concuiste; int che a cîr di paronâ in cjase di chei altris. I Furlans, di cualsisei lenghe, cun dut ce che a àn vût di gloti vie pai secui, no àn mai sporcjade la lôr bandiere di sanc ancje se, salacor, a àn scugnût lâ a “difendere la Patria” … di chei altris.
Noaltris o refudìn cheste definizion pal fat che il Friûl al è chel che la storie e à viodût a nassi, vâl a dî chel teritori individuât dai Langobarts come lôr prin Ducât e, di in chê volte, cognossût parie di ducj i popui dentri e fûr dai siei confins. I confins: cuâi sono chei dal Friûl? Chei dal Patriarcjât di Aquilee?
Se si va a cjalâ la storie, nissun nol po dineâ che a sedin chei dal flum Livence a bonât, dal Timâf a jevât e de creste da lis Alps fin jù te marine, che al cjapave dentri sei il stât patriarcjâl di Aquilee che une biele fete de Contee di Guriza (che altre e jere in Tirol).
Cualchidun al disarà “La Contea di Gorizia non era Friuli!”. A chescj, ur rispuindìn che, a volê cirî il pêl tal ûf, il Friûl cemût che lu vin descrit parsore vie e la citât stesse di Guriza a jerin spartîts, fin dal inprin, fra il Patriarcje di Aquilee e il Cont dal Friûl che, dome daspò, cemût che al sucêt daspès, a tacarin a clamâlu Cont di Guriza par vie che al veve il cjistiel in chê vile.
Passant lis pagjinis dai libris di storie o viodìn che, dilunc dai secui, Guriza e je simpri stade calcolade come une citât logade in Friûl (“Görz in Friaul” a disevin e a scrivevin i todescs e “Friauler von Görz” si declaravin i gurizans) e cussì e je stade fin cuant che no son rivâts i nazionalisims.
“Friûl” al è une definizion storiche e gjeografiche che no si à di confondile cun chê di “Furlanie”, che e je la part dal Friûl dulà che e ven fevelâde la lenghe furlane. Par esempli: Maran isal o no Friûl? Sigûr (Maran al difindè cui dincj la Patrie cuintri di Vignesie), ma nol è Furlanie. Cussì, juste par fâ cualchi non, ancje Tischlbong/Timau, Špietar/Sant Pieri dai Sclavons e ancje Monfalcon (che al veve une sente intal Parlament a Udin!). Ma o podaressin dî compagn ancje par Plodn/Sapade o Puart.
O pensìn che al sedi avonde clâr che il Friûl al è UN, ni grant e ni piçul. E al è chel che o vin dit parsore vie.
Stant che in tancj di lôr nus domandin ce che o pensìn a rivuart dal riordenament da lis Provinciis e dai Comuns de Regjon Friûl-V.J., o podìn dî che la nestre clape e je a pro dal rispiet dai confins dal Friûl storic e, ancjemò di plui, e je pal rispiet da lis diviersis gjernaziis che a son a stâ ca di simpri, cu lis lôr identitâts e sensibilitâts. Intal moment storic di cumò, che si sintin di ogni sorte, il nestri sium al è di rivâ, inte suaze obleade dal ordenament aministratîf dal Stât talian, a un model teritoriâl sul stamp dal Trentin-Süd Tirol, ven a stâi une Regjon un grum difarente rispiet a chê di cumò, cul Friûl storic cun dignitât di Regjon o se no altri di Provincie pardabon autonome e ancje policentriche par dentri, salacor fasint bati lis dimensions provinciâls cun chês da lis diocesis. Cui che al dîs che o sin “pro-Udin” nol nus à capît par nuie o, piês, al cîr di fânus passâ par alc che no sin.
In cjase di chei altris no metìn bec.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn